google/wiki40b huggingface dataset:
Martin Balluch

Biografija

Martin Balluch gimė Vienoje. 1986 ir 1987 m. Vienos universitete baigė matematiką ir astronomiją, o 1989 m. įgijo fizikos daktaro laipsnį Heidelbergo universitete, Vokietijoje. 1990–1997 m. dirbo tyrimų asistentu Kembridžo universitete, Anglijoje.
Gyvūnų teisių judėjime pradėjo dalyvauti 1985 m., o 1997 m. nusprendė nutraukti akademinę karjerą ir tam skirti visą savo laiką. 1999 m. jis buvo Austrijos veganų asociacijos bendraįkūrėjas, o 2002 m. tapo nevyriausybinės organizacijos Verein Gegen Tierfabriken (VGT) prezidentu.
Martin Balluch yra žinomas dėl savo vaidmens stiprinant gyvūnų apsaugą Austrijoje. Jo vadovavimo VGT metu buvo pasiektas draudimas Austrijos ribose cirko pasirodymuose naudoti laukinius gyvūnus; įvesta „gyvūnų įgaliotinio“ pareigybė devyniose Austrijos žemėse (pareigūnai rūpinasi teisine gyvūnų gynyba); uždrausta prekiauti šunimis ir katėmis gyvūnų parduotuvėse; nutraukti bandymai su primatais; ir kita.
2008 gegužės 21 d. Balluch kartu su 9 kitais gyvūnų teisių aktyvistais buvo suimtas pagal organizuoto nusikalstamumo įstatymą, įtariant kriminaline veikla. Po daugiau nei trijų mėnesių visi įtariamieji buvo paleisti nepareiškus konkrečių kaltinimų, tačiau tyrimas ir įrodymų rinkimas nebuvo nutrauktas. Anot pačio Balluch, tai buvo bandymas susidoroti ir sužlugdyti progresyvų Austrijos gyvūnų apsaugos judėjimą. 2010 kovo 2 d. prasidėjo teismo procesas, Balluch ir dar 12 kitų gyvūnų teisių aktyvistų buvo pareikšti kaltinimai priklausymu nusikalstamai grupuotei. Lygiai po keturiolikos mėnesių, 2011 gegužės 2 d. teismas atmetė visus kaltinimus ir pripažino, kad VGT yra teisėtomis priemonėmis veikianti organizacija.

Požiūris į gyvūnų teisių įgyvendinimą

Martin Balluch teigia, jog gyvūnų teisių tikslai gali būti pasiekti palaipsniui, kovojant už gyvūnų naudojimą ribojančius, draudžiančius arba gyvūninių produktų gamybą apsunkinančius įstatymus. Tuo pačiu turi būti vykdomas visuomenės švietimas, paaiškinant, kodėl tokie įstatymai reikalingi, ir veganiško gyvenimo būdo propagavimas, darant jį prieinamesnį bei patogesnį. Anot jo, tokie žingsniai padėtų žmonėms be didesnių pastangų atsisakyti šiuo metu iš gyvūnų gaunamų produktų ar paslaugų ir privestų prie gyvūnų teisėms palankių socialinių pokyčių.
2016 m. pasaulio lėkščiasvydžio ir guts čempionatas

Pasaulio lėkščiasvydžio ir guts čempionatas (WUGC) pasaulinės skraidančiojo disko federacijos 2016 metų birželio 18-25 dienomis Didžiojoje Britanijoje, Londone. 
Turnyre dalyvavo 115 komandų suskirstytos į šešis divizionus: vyrų (31), moterų (26), mišrusis (30), vyrų meistrų (17), moterų meistrų (11).
Dėl netikėtai iškritusio gausaus kritulių kiekio  kai kurios rungtynės buvo atšauktos ir neįvyko, arba buvo pakeistos prisitaikant pagal turėtas galimybes.

Formatas

Vyrų ir mišrusis divizionai buvo suskirstyti į 8-ios grupes po 3-is arba 4-ias komandas. Pasibaigus rato varžyboms komandos pagal rezultatus suskirstomos į naujas 8-as grupes. Vėliau kryžminės rungtynės ir atkrintamosios su pozicionavimo rungtynės.
Moterų divizione buvo suformuotos 4-ios grupės po 6-as arba 7-as komandas. Po rato varžybų buvo žaistos kryžminės varžybos ir atkrintamosios.
Vyrų meistrų divizione varžybos vyko tarp 4-ių grupių sudarytų iš 4-ių arba 5-ių komandų. Po rato varžybų komandos buvo perskirstytos pagal rezultatus į antras rato varžybas, kryžminius žaidimus ir atkrintąmasias. Moterų meistrių varžybų formatas buvo panašus, išskyrus tai, kad moterų meistrių divizione buvo tik 2-i grupės po 5-ias ir 6-ias komandas grupėje.
Guts varžybos vyko rato rungtynių principus, kiekvienai komandai žaidžiant su visomis komandomis po du kartus dėl geresnės pozicijos prieš reitingavimą. Po rato rungtynių komandos žaidė dvigubo eliminavimo varžybas etape siekiant nustatyti guts rungties nugalėtojus

Reitingavimas

Komandos kurios varžėsi 2012 m. pasaulio lėkščiasvydžio ir guts čempionate pasiektą galutinį rezultatą t. y. užimtą poziciją turnyre, naudota kaip reitingo taškus reitinguojant ekipas. Komandos nedalyvavusios minėtame turnyre gavo reitingo taškus pagal Pasaulinės skraidančiojo disko federacijos (WFDF) ir Europos ultimeito Federacijos (EUF) sankcionuotų varžybų rezultatus.

Varžybų rezultatai

Lietuvos vyrų lėkščiasvydžio rinktinės rezultatai lėkščiasvydžio ir guts čempionate.
Už laisvę žuvusiems mirties nėra

Už laisvę žuvusiems mirties nėra – dokumentinis filmas, skirtas Lietuvos partizanų vado Adolfo Ramanausko-Vanago atminimui.
2007 m. režisierės Vilmos Garlinskienės sukurtoje dokumentinėje juostoje pateikiami vaizdai iš Alytaus apskrityje 1946–1948 m. veikusio partizaninio judėjimo vietų – miškų, žieminių, mūšio laukų. Filmo idėjos autorė A. Ramanausko vienintelė duktė Auksutė Ramanauskaitė-Skokauskienė. Dokumentiniame filme rodomi jos pasakojimai apie vaikystėje išgyventas sunkias partizaninės šeimos akimirkas, nuotraukos ir atsiminimai apie tėvą partizaną bei mamą, taip pat partizanę Birutę Mažeikaitę-Ramanauskienę.
Dokumentinis filmas rodytas įvairių Lietuvos mokyklų moksleiviams, pedagogams, pristatytas ir LR Seime. 2009 m. lapkritį Birutės Mažeikaitės-Ramanauskienės atminimui sukurta dokumentinė juosta „Partizanų vado žmona“.
Naryškinai

Naryškinai (rus. Нарышкины) – Rusijos bajorų giminė.

Giminė

Kildinosi iš Krymo totorių, giminės pradininkas Kurbatas, vadintas Naryška, 1463 m. atvykęs į Maskvą. Giminė iškilo XVII a. antroje pusėje, kai caras Aleksejus Michailovičius 1671 m. vedė Nataliją Naryškiną (1651–1691 m.), būsimąją Petro I motiną. Valdant Fiodorui Aleksejevičiui (1676–1682 m.) dėl valdžios varžėsi su Aleksejaus Michailovičiaus pirmosios žmonos giminaičiais Miloslavskiais. Fiodorui Aleksejevičiui mirus Natalija trumpam tapo regente, bet po 1682 m. šaulių maišto buvo nušalinta, jos broliai Ivanas ir Afanasijus nužudyti, tėvas Kirilas Naryškinas (1623–1691 m.) ištremtas į vienuolyną. Petrui I 1689 m. įsitvirtinus valdžioje Natalija jam darė įtaką ir dalyvavo valstybės valdyme. Jos brolis Levas Kirilovičius Naryškinas (1664–1705 m.) 1690–1702 m. buvo Pasiuntinių prikazo viršininkas (užsienio reikalų ministras) ir faktinis valstybės vadovas. XVIII a. Naryškinų įtaka ėmė mažėti, nors dar ir XIX a. jie ėjo svarbias pareigas.
Rūdninkai

Istorija

Rūdninkai kūrėsi prie senojo Vilniaus–Krokuvos trakto. XV a. čia įrengta didelė geležies lydymo krosnis ir kalvė. XV–XVI a. netoli kaimo, Rūdninkų girioje buvo didelis žvėrynas (įsteigė Lietuvos didysis kunigaikštis Kazimieras), kur aptvertame plote ganėsi stumbrai, taurai, meškos. Čia stovėjo prašmatnūs medžioklės rūmai, kuriuos pastatydino Lietuvos didysis kunigaikštis Žygimantas Senasis. Jam valdant 1511 m. pastatyta bažnyčia (įkurta ir parapija). Kiek atokiau girioje įrengti paviljonai (pro jų langus buvo šaudomi žvėrys) ir arklidės. 1569 m. Rūdninkai minimi kaip karaliaus stalo dvaras.
XVII a. pirmojoje pusėje Rūdninkai buvo seniūnijos centras – šiame miestelyje būta 31 namo ir 22 smuklių. 1572 m. rugsėjo 24–27 d. čia vyko Rūdninkų suvažiavimas, kuriame aptarti ATR valdžios klausimai. 1661 m. miestelyje mirė Rūdninkų girioje plėšikų sužeistas olandų tapytojas ir architektas Peteris Dankersas. Rūdninkų miestelis buvo sunaikintas 1655 m., kai jį, per 1654–1667 m. Abiejų Tautų Respublikos–Rusijos karą, nusiaubė Rusijos kariuomenė.
Vėliau Rūdninkai tapo kaimu ir privačia valda. Per 1863–1864 m. sukilimą Rūdninkuose rusų ir kazokų puolimą atrėmė Liudviko Narbuto sukilėliai.
Lenkmečiu dauguma Rūdninkų gyventojų sulenkėjo. 1944 m. gegužę Rūdninkuose buvo dislokuotas Vietinės rinktinės dalinys.
LTSR laikais Rūdninkai buvo Rūdninkų apylinkės centras ir Naujųjų Rūdninkų kolūkio centrinė gyvenvietė. Vėliau juos nustelbė šalia iškilusi Baltoji Vokė.

Pavadinimo kilmė

Pavadinimas kilęs iš žodžio „rūda“, kurią kasė miške aplink kaimą.
Stokovo Šeršeniai

Istorija

Nuo XIX a. pabaigos kaimas priklausė Dmochi Glinkų valsčiui, Čiževo Šv. Apaštalų Petro ir Povilo parapijai. 1827 m. kaime buvo 2 namai ir 9 gyventojai. XIX a. pabaigoje buvo 4 namai ir 14 gyventojų. 1921 m. kaime buvo 6 namai ir 53 gyventojai, iš kurių 30 vyrai ir 23 moterys.
Siera Leonės kolonija ir protektoratas

Istorija

1787 m. į kraštą atvyko laivas su 331 išlaisvintu vergu ir 60 baltųjų Londono prostitučių. Tai buvo pirmieji kolonijos gyventojai.
Britai 1808 m. oficialiai įkūrė koloniją Siera Leonėje, administraciniu centru tapo Fritaunas. 1896 m. rugpjūčio 31 d. paskelbta apie Siera Leonės protektorato įkūrimą. 1961 m. protektoratas paskelbė nepriklausomybę ir tapo savarankiška karalyste. Elžbieta II paskelbta Siera Leonės karaliene. 1971 m. paskelbta apie respublikos įkūrimą.
Giedrius Kazimierėnas

Giedrius Kazimierėnas (g. 1948 m. vasario 13 d. Teberiškėje, Švenčionių apskritis) – Lietuvos tapytojas.

Biografija

Baigė Švenčionių 1-ąją vidurinę mokyklą, 1972 m. baigė Lietuvos dailės institutą. 1972–1980 m. dirbo Kultūros paminklų restauravimo treste. Nuo 1980 m. Lietuvos dailės instituto (nuo 1990 m. Vilniaus dailės akademija) dėstytojas, nuo 1991 m. Dizaino katedros docentas.

Kūryba

Nutapė simbolinių kompozicijų ciklų BAM'o tema, 1975–1976 m., „Prancūziškas ciklas“ 1997 m., „Itališkas ciklas“ 2000 m., „Graikiškas ciklas“ 2001 m., „Ispaniškas ciklas“ 2003–2005 m., natiurmortų, peizažų. Nuo 1973 m. dalyvauja parodose Lietuvoje ir užsienyje (Vokietija, Jungtiniai Arabų Emyratai, Graikija), surengė 7 individualias parodas. Kūrinių turi Lietuvos dailės muziejus, Šardžos (Jungtiniai Arabų Emyratai) muziejus.
Naujasis muziejus

Naujasis muziejus (vok. Neues Museum) − istorijos ir meno muziejus Berlyne, vienas iš Muziejų salos muziejų.
Naujasis muziejus garsus priešistoriniais objektais ir antikinio meno kolekcijomis, tarp jų pasaulinio žinomumo Nefertitės biustu.
Elis

Elis (angl. ale), kitaip viršutinės fermentacijos alus – tai alus, pagamintas iš miežių salyklo viršutinės fermentacijos mielių pagalba. Ale yra vienas iš trijų pasaulyje egzistuojančių alaus tipų. Elis fermentuojamas palyginti trumpą laiką aukštoje temperatūroje, todėl jo skonis saldus, turintis vaisių, kartais sviesto, prieskonį.
Pagal standartą LST 1394:2009 „Alaus pramonė. Aiškinamasis žodynas“ elis yra tradicinis angliškas viršutinės fermentacijos specialios technologijos alus, kurio alkoholio koncentracija yra nuo 3,0 % iki 10 % tūrio.
Eliai mėgstami Didžiojoje Britanijoje, Airijoje, Belgijoje, Vokietijoje, JAV ir Kanados rytinėse provincijose. Beveik visose kitose pasaulio šalyse dominuoja šviesieji lager tipo alūs.

Istorija

Žodis ale yra kilęs iš indoeuropiečių prokalbės šaknies *alut- (iš jos kilęs ir lietuviškas žodis alus). Viršutinės fermentacijos alus buvo plačiai vartojamas viduramžių Europoje. Nuo XV amžiaus į alų pradėta dėti apynių. XIX a. viduryje, sparčiai pradėjus plisti lager tipo alui, elio populiarumas kiek sumažėjo.

Gamyba

Ale tipo alus gaminamas naudojant viršutinės fermentacijos mieles. Fermentacija vyksta 15-24 °C temperatūroje (t. y. aukštesnėje temperatūroje nei rūgstant lagerui, bet trunka trumpiau). Aukštoje temperatūroje susidaro esteriai, lemiantys elio vaisinį prieskonį (galima užuosti obuolių, persikų, slyvų ir kitus aromatus). Paprastai elis yra „sunkesnio“ skonio nei lageras.
Eliui gaminti paprastai naudojamas miežių salyklas, tačiau kai kurioms rūšims gali būti dedama ir kitokių grūdų (pvz., kvietinis alus gaminamas dedant kviečių) arba vaisių.
Kai kurias alaus rūšis (pvz., porterį) galima gaminti tiek viršutinės, tiek ir apatinės fermentacijos būdu.
Dainius Gintalas

Dainius Gintalas (g. 1973 m. vasario 7 d. Slabadėlė, Alytaus raj.) – Lietuvos poetas, vertėjas, libretų autorius, literatūros ir meno kritikas.

Biografija

1991 m. baigė Daugų vidurinę mokyklą, 1995 m. baigė Vilniaus universiteto Filologijos fakultetą, filologas, bakalauras. 1998–2000 m. pagal meno istorijos magistrų rengimo programą studijavo Vilniaus Dailės akademijoje.
2000 m. sumanė ir iki šiol organizuoja dailininkų neprofesionalų sambūrius, vadinamus „Maskoliškių meno frontu“. Natūralioje buvusio tvarto erdvėje įkūrė "Tvarto galeriją". Surengė 4 konceptualiosios fotografijos parodas „Filosofinės būdelės – išvietės“.

Verstos knygos

Amélie Nothomb. Baimė ir drebėjimas (“Stupeur et tremblement“), leidykla „Alma litera“.
Amélie Nothomb. Alkio biografija (“Biographie de la faim“), leidykla „Alma litera“.
Guy Debord. Spektaklio visuomenė (“La Societé du spectacle“), leidykla „Kitos knygos“.
Jean Genet. Gėlių Dievo Motina (“Notre Dame des Fleurs“), leidykla „Kitos knygos“. 
Vincent Ravalec. Padugnės giesmė („Cantique de la racaille“), leidykla „Kitos knygos“.
Michel Houellebecq. Žemėlapis ir teritorija („La carte et le territoire“), leidykla „Kitos knygos“.
Lautréaumont. Maldororo giesmės („Chants de Maldoror“), leidykla „Kitos knygos“. 
Jean-Claude Izzo. Totalus chaosas („Total Khéops“), Lietuvos rašytojų sąjungos leidykla.
Michel Houellebecq. Kovos lauko išplėtimas („Extention du combat“), leidykla „Kitos knygos“.
Fiston Mwanza Mujila. Klubas TRAM 83, leidykla „Kitos knygos“.
François-Henri Désérable. Toks ponas Piekielnis („Un certain M.Piekielny“), Lietuvos rašytojų sąjungos leidykla.
Hendursaga

Hendursaga arba Hendursanga – antraeilė dievybė šumerų mitologijoje, dievų šauklys, siejamas su įstatymais. Šio dievo genealogija nėra iki galo aiški. Viename tekste įvardijamas Utu ir Ninlilės sūnumi. Žmona – Ninmuga (apie ją žinoma mažai). Senosios Babilonijos karalystės laikais sutapatintas su semitų kilmės dievu Išumu. Minimas Faros dievų sąrašuose, taip pat įvairiuose vėlesnio laikotarpio aukojimų bei apeiginiuose tekstuose. Viename Lagašo valdovo Gudėjos įraše įvardijamas „[Šumero] žemės šaukliu“ (šum. nimgir kalam.ma). „Hendursagos giesmėje“ šis dievas – Utu patarėjas. Minimas ir „Blogųjų demonų“ užkalbėjimuose, kur sutinkamas Hendursagos epitetas „tyliosios gatvės šauklys“ (akad. nagir suqi šaqummi). Nurodoma, kad Hendursaga buvęs deivės Nanšės pasiuntinys.
Vardas neaiškios kilmės, logografiškai dar užrašomas PA.sag.(ga).
Vaterbergo mūšis

Kariuomenės

Vokietijos karinėms pajėgoms vadovavo generolas leitenantas Lothar von Trotha ir turėjo 1500 karių. Jie turėjo 1 625 graižtvinius šautuvus, 30 artilerijos pabūklų ir 14 kulkosvaidžių.
Hererų kariuomenei vadovo Samuel Maharero ir turėjo 3 500 - 6 000 karių su jų šeimomis. Dauguma hererų kareivių buvo apginkluoti šautuvais, likusieji tradiciniais kirstynių ginklais vadinamais kirri.

Mūšis

Hererai turėjo pranašumą, nes buvo pažįstami su mūšio vietove. Jie taip pat kontroliavo beveik visus vandens šaltinius aplinkinėse teritorijose. Pažangi vokiečių karinė įranga nesugebėjo kompensuoti šių priešininkų pranašumų. Kova buvo nuožmi ir abidvi pusės patyrė didelių nuostolių. Po to, kai hererai sugebėjo išvengti išvargusių Vokietijos karių apsupimo, von Trotha liepė, kad jo kareiviai persekiotų priešus Omaheke dykumoje.

Rezultatas

Spalio 2-ąją, Von Trotha išleido įsakymą, skelbdamas, kad:
"Bet koks hereras, surastas Vokietijos valdomoje teritorijoje su ar be ginklo, su ar be galvijų, bus nušautas".
Daugelis hererų išvengusių mirties mūšyje mirė nuo troškulio ir išsekimo.
Samuel Maharero ir apytiksliai 1 000 kareivių sugebėjo kirsti Kalahario dykumą ir pasiekti britų valdomą Bečuanlandą. Britai pasiūlė hererams prieglobstį su sąlyga netęsti sukilimo Britų valdomose žemėse.
Snoop Dogg

Vaikystė

Calvin Cordozar Broadus jaunesnysis (Snoop Dogg) gimė 1971 m. spalio 20 d. Long Byče, Kalifornijoje, JAV. Snoop Dogg tėvas yra Vernell Varnado, buvęs dainininkas ir pašto darbuotojas, motina – Beverly Tate. Jis ankstyvame amžiuje pradėjo dainuoti Golgotos Trejybės Baptistų bažnyčioje (Golgotha Trinity Baptist Church), o būdamas šeštoje klasėje pradėjo repuoti. Snoop Dogg būdamas penkerių metų jau mokėjo groti pianinu, bei vaidino pjesėse. Jis lankė Long Byčo Politechnikos vidurinę mokyklą (Long Beach Polytechnic High School). Jo bendraklasė buvo garsi aktorė Cameron Diaz. Būdamas mokykloje Snoop Dogg buvo apkaltintas ir nuteistas kalėti šešis mėnesius Veisaido apygardos kalėjime, dėl kokaino prekiavimo. Vėliau jis priklausė vietinei gaujai, ir po mokyklos baigimo dėl savo įsitikinimų jis vėl kalėjo kalėjime trejus metus. Snoop Dogg įrašinėjo namų gamybos repo kasetes su savo pusbroliu Nate Dogg (taip pat dabar garsus reperis), bei su savo geriausiu draugu Warren G (Dr. Dre įbrolis ir reperis). Vėliau jie įkūrė grupę „213“, ir prie jų dar prisidėjo kitas pusbrolis Lil' 1/2 Dead. Prodiuseris Dr. Dre išgirdęs jo repavimą, davė jam daug patarimų. Snoop Dogg taip pat yra R&B dainininkų Ray J ir Brandy pusbrolis.

Muzikinė karjera

1992 metais pasirašęs kontraktą su „Death Row Records“, Snoop Dogg tais pačiais metais išleido savo debiutinį albumą „Doggystyle“. Šis albumas debiutavo #1 vietoje albumų tope, o singlai „Who Am I (What’s My Name)?“ ir „Gin and Juice“ užėmė aukštas vietas topuose. 1994 metais buvo išleistas filmas apie Snoop Dogg pavadinimu „Murder Was the Case“. Antrasis albumas „Tha Doggfather“ buvo išleistas 1996 metų lapkritį, tačiau albumas nepasiekė tokios sekimės kaip debiutinis.

Asmeninis gyvenimas

Snoop Dogg 1997 m. birželio 20 d. vedė Shante Taylor Broadus. Jie kartu yra nuo mokyklos laikų. Dogg turi du sūnus ir vieną dukterį. Jauniausias sūnus – Cordell, bet Snoop jį vadina „Rook“. Vyriausio sūnaus vardas – Corde, bet Snoop jį vadina „Spank“, o dukrą Cori – „Choc“. 2004 m. gegužės 21 d. Snoop Dogg užpildė skyrybų dokumentus. Tačiau, sutuoktiniai vėliau nusprendė atsiimti dokumentus ir po kiek laiko atnaujino santuokos įžadus. 2007 m. gruodžio 9 d. per kanalą E! debiutavo Snoop Dogg realybės šou „Snoop Dogg’s Father Hood“. Šioje laidoje taip pat dalyvavo jo šeima.
Kodeinas

Farmakologija

Kodeinas – pagrindinis silpnai veikiančių opiatų grupės atstovas. Organizme dimetilinamas skyla į morfiną. Nuskausminamasis jo veikimas yra silpnas, ir priklausomybė pasireiškia retai. Pašalinės kodeino reakcijos būna silpnos ir pasitaiko retai. Siūlomas vartoti tik nedidelėmis dozėmis, nes didelės gali sukelti traukulius. Rekomenduotina paros dozė - 15-30 mg.
Elena Červinskienė

Elena Červinskienė (1920 m. kovo 12 d. Smukučiai, Jurbarko valsčius – 2003 m. gegužės 23 d. Vilnius) – Lietuvos literatūros tyrinėtoja, habilituota humanitarinių mokslų daktarė.

Biografija

1938–1940 m. studijavo teisę Vytauto Didžiojo universitete. 1941 m. ištremta į Altajaus kraštą, vėliau į Jakutiją. 1948 m. grįžo į Lietuvą. 1953 m. baigė Maskvos universitetą. 1982 m. filologijos mokslų daktarė.
1957–1992 m. Vilniaus universitete dėstė rusų literatūrą, 1984–1992 m. Rusų literatūros katedros vedėja, nuo 1984 m. profesorė.
Motiejus Juodišius

Motiejus Juodišius (g. 1854 m. vasario 24 d. Krasnapolyje, Suvalkų gubernija – m. 1910 m. spalio 3 d. Plimute, JAV) – JAV lietuvių prozininkas ir vertėjas.

Biografija

Mokėsi Suvalkų berniukų gimnazijoje ir Seinų kunigų seminarijoje, vėliau studijavo Peterburgo dvasinėje akademijoje. 1886 m. išvyko į JAV, bendradarbiavo lietuviškoje spaudoje: „Saulėje“, „Vienybėje lietuvininkų“, „Lietuvoje“, „Žvaigždėje“, kur paskelbė nemažai apsakymų. Aktyviai reiškėsi visuomeniniame gyvenime.

Šaltinis

Vytautas Vanagas „Lietuvių rašytojų sąvadas“, Vilnius,1987 metais
Lopaičių akmuo su plokščiadugniu dubeniu

Lopaičių akmuo su plokščiadugniu dubeniu arba Žynių kapinių ribą žymintis akmuo – mitologinis akmuo Lietuvoje, Rietavo savivaldybėje, Tverų seniūnijoje, ~3 km į šiaurės rytus nuo Tverų, Ruškio kraštovaizdžio draustinyje, Lopaičių šventvietėje. Yra ~200 m į šiaurės rytus nuo Lopaičių piliakalnio, netoli Aitralės slėnio šlaito, šalia akmens, vadinamo „Žynio kapu“.
Tai žmogaus apdorotas rausvas stambiagrūdis netaisyklingo cilindro pavidalo granitinis akmuo. Jis maždaug 1,1x1,2 m dydžio, vos pailgas rytų–vakarų kryptimi, 0,6-0,8 m aukščio. Akmens viršutinėje plokštumoje, kiek arčiau rytinio krašto yra nebaigtas kalti, maždaug 33x25 cm dydžio ir iki 9 cm gylio dubuo, o akmens šonuose, maždaug iki 45 cm aukščio, matyti tašymo žymės. Akmuo kiek apskeldėjęs.
Akmuo patenka į Lopaičių pažintinio tako trasą. Jo aplinka sutvarkyta, pastatyta informacinė lenta, akmuo gausiai lankomas turistų, kurie čia degina žvakutes, palieka aukas.
Šeimos biuras

Šeimos biuras (angl. Family office) yra skirtas teikti integruotas turto valdymo bei administravimo paslaugas aukštas ir itin aukštas pajamas turinčioms šeimoms, kurios nori išsaugoti turtą ateities kartoms. Tai – į individualų klientą orientuotos ir visą šeimos turto valdymą apimančios paslaugos. Šeimos biurų paslaugos skirtos tokiems asmenims, kurių laisvos, investicijoms skirtos lėšos yra didesnės nei $100 mln. USD. Šeimos biurų paslaugos per metus gali kainuoti daugiau nei $1 mln. USD. Daugelis šeimos biurų aptarnauja tik tokias šeimas, kurios turi bent $500 mln. USD. tokių lėšų. Tačiau atsiradus daugiašeimiams biurams ši kartelė gerokai smuko. Dabar pakanka ir $5 mln. USD. laisvų, investicijoms skirtų lėšų.

Paslaugos

Šeimos biuras – patarėjai, klientams ir jų šeimoms teikiantys visas finansų ir turto valdymo paslaugas. Tai – pavedimų vykdymas, investicijų valdymas, mokesčių planavimas ir deklaravimas, rizikų valdymas, teisinės, buhalterinės apskaitos paslaugos, turto valdymo, gerovės perdavimo planavimas. Šeimos turto administravimas gali apimti ir šeimos verslo reikalus, mokesčių klausimus, rūpestį vaikų mokslais, švenčių ir atostogų planavimą, filantropiją. Keičiantis kartoms, svarbu ne tik tinkamai valdyti bei išsaugoti turtą, bet ir perduoti ateities kartoms šeimos tradicijas bei moralines vertybes.

Ištakos

Pirmosios family office užuomazgos atsirado XIX amžiuje Jungtinėse Amerikos Valstijose. Tuo metu pasiturintys pirkliai samdydavo patikimus patarėjus arba konsultantus, kurie prižiūrėdavo jų turtus, paskirstydavo juos šeimos nariams, kol turtų savininkai keliaudavo po Europą. Europoje family office užuomazgos atsirado maždaug prieš 300 metų kaip privatūs bankai.
Alexandru Curteian

Biografija

Kaip žaidėjas karjerą pradėjo 1991 m. Atstovavo Moldavijos nacionalinę rinktinę.
Baigęs profesionalaus futbolininko karjerą ėmėsi trenerio darbo.
Šiuo metu yra FK Panevėžys vyr. treneris. (Nuo 2018 m. sausio 16 d.)
Kreiseris

Kreiseris – karo laivų tipas. Istoriškai laikomas mažiausiu laivu, galinčiu vykdyti savarankiškas operacijas. Pirmą kartą istorijoje paminėtas XVII amžiuje Nyderlanduose.
Šiuolaikiniuose karuose beveik visos kreiserio funkcijos susilieja su eskadriniu minininku (karo laivas, reikalaujantis išorinio palaikymo ir negalintis vykdyti savarankiškų užduočių).
Sluoksninis gėrimas

Sluoksninis gėrimas (angl. layered drink), sluoksninis kokteilis – kokteilio rūšis, kurį sudaro skirtingo tankio likeriai ar kiti gėrimai, supilti kad sudarytų nuo trijų iki septynių sluoksnių. Apatiniai sluoksniai būna didžiausio tankio, kuo aukščiau, tuo tankis mažesnis. Didžiausią tankį turi daugiausia cukraus ir mažiausiai etanolio turintys gėrimai, tad jie pilami pirmieji. Tokie ingredientai būna vaisių sultys bei grietinėlės likeriai. Labiausiai alkoholiniai gėrimai naudojami viršutiniams sluoksniams, pvz., romas, turintis 75% etanolio.
Sluoksniai paprastai sudaromi daugiau dėl gražumo, negu dėl skonio.
Sluoksniniai gėrimai paprastai siurbiami pro šiaudelį, vienas sluoksnis po kito. Ruošiant sluoksninį gėrimą svarbu atidžiai pilti ingredientus, kad sluoksniai nesusimaišytų. Tiesa, kai kurie tokie gėrimai (vadinamieji angl. shooter) geriami vienu ypu, visi sluoksniai išsyk.